CELEX: 
Language: hr
Date: 2018-12-13 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) br. 2015/2365 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba (EU) 2015/2365 o transparentnosti transakcija financiranja vrijednosnih papira i ponovne uporabe te o izmjeni Uredbe (EU) br. 648/2012 (dalje u tekstu: „SFTR”) objavljena je u Službenom listu 23. prosinca 2015.
            
            
               Jedan je od glavnih ciljeva SFTR-a osigurati transparentnost na tržištu transakcija financiranja vrijednosnim papirima (SFT), i to tako da druge ugovorne strane o svojim transakcijama financiranja vrijednosnim papirima izvješćuju trgovinske repozitorije, odnosno subjekte koji centralno prikupljaju i vode evidenciju o transakcijama financiranja vrijednosnim papirima. U skladu s okvirom uspostavljenim Uredbom (EU) br. 648/2012 (dalje u tekstu: „EMIR”) SFTR-om se Europskom nadzornom tijelu za vrijednosne papire i tržišta kapitala (dalje u tekstu: „ESMA”) daju izravne ovlasti za registraciju i nadzor trgovinskih repozitorija. Kako je propisano člankom 11. stavkom 1. SFTR-a, ESMA zaračunava naknade trgovinskim repozitorijima koje u cijelosti pokrivaju potrebne izdatke ESMA-e u vezi s registracijom, priznavanjem i nadzorom trgovinskih repozitorija.
            
            
               Pravni kontekst 
            
            
               Ovlast za donošenje delegirane uredbe propisana je u članku 11. stavku 2. SFTR-a. U skladu s tom odredbom Komisija je ovlaštena za donošenje delegirane uredbe u kojoj se određuju vrste naknada, slučajevi u kojima se naplaćuju naknade, iznos naknada i način njihova plaćanja. 
            
            
               Na temelju članka 11. stavka 1. SFTR-a ESMA zaračunava naknade trgovinskim repozitorijima koje su proporcionalne prometu tog trgovinskog repozitorija i u cijelosti pokrivaju potrebne izdatke ESMA-e u vezi s registracijom, priznavanjem i nadzorom trgovinskih repozitorija. Te bi naknade trebale pokrivati i povrat svih troškova koje bi nadležna tijela mogla imati kao rezultat zadaća koje je na njih prenijela ESMA. Ako je trgovinski repozitorij već registriran na temelju EMIR-a, naknade bi trebalo prilagoditi kako bi odražavale isključivo dodatne troškove u vezi s registracijom, priznavanjem i nadzorom trgovinskih repozitorija na temelju SFTR-a.
            
            
               2.SAVJETOVANJA PRIJE DONOŠENJA AKTA
            
            
               Komisija je u siječnju 2016. zatražila ESMA-ino mišljenje (tehnički savjet) o delegiranoj uredbi Komisije koja će se donijeti u skladu s člankom 11. stavkom 2. SFTR-a.
            
            
               Nakon detaljne tehničke ocjene ESMA je od 19. prosinca 2016. do 31. siječnja 2017. provela javno savjetovanje o tehničkim aspektima predviđene delegirane uredbe o naknadama. Odgovori na savjetovanje koji nisu povjerljive prirode objavljeni su na internetskim stranicama ESMA-e
                  1
               . ESMA je svoj tehnički savjet podnijela Komisiji 20. travnja 2017. (dalje u tekstu: „Završno izvješće”).
            
            
               Šest je dionika, među njima pet trgovinskih repozitorija i jedan upravitelj imovinom, odgovorilo na javno savjetovanje ESMA-e. Ispitanici su uglavnom podržali pristup koji je ESMA predložila za vrste naknada, njihov iznos i način njihove naplate. Neki su ispitanici smatrali da je predložena manja naknada za proširenje registracije trgovinskog repozitorija koji je već registriran na temelju EMIR-a previsoka. Upućujući na rizik unakrsnog subvencioniranja usmjerenog na plaćanje manjih naknada ESMA-i, neki su od ispitanika u javnom savjetovanju iznijeli primjedbe i na način određivanja primjenjivog prometa za izračun naknada za nadzor te su dali prednost izračunima koji se temelje na prihodima od osnovnih usluga izvješćivanja o transakcijama financiranja vrijednosnim papirima i od pomoćnih usluga uz osnovne usluge izvješćivanja o transakcijama financiranja vrijednosnim papirima (npr. potvrde trgovanja, usklađivanje trgovanja, pozajmljivanje preko posrednika, upravljanje kolateralom, vrednovanje kolaterala, izvješćivanje treće strane), a ne samo na prihodima od osnovnih usluga izvješćivanja o transakcijama financiranja vrijednosnim papirima. Drugi ispitanici smatrali su da bi se naknade umjesto na temelju prometa trgovinskih repozitorija trebale izračunavati na temelju volumena obrađenih transakcija jer bi se tako, s njihova stajališta, najtočnije odražavao trošak nadzora koji se zahtijeva od ESMA-e.
            
            
               Stručna skupina Europskog odbora za vrijednosne papire i ostala stajališta
            
            
               Komisija je 4. srpnja 2017. od stručne skupine Europskog odbora za vrijednosne papire (EGESC) zatražila mišljenje o ESMA-inom tehničkom savjetu i sadržaju ovog delegiranog akta. Ta je stručna skupina podržala Komisijin pristup.
            
            
               U skladu s Komisijinim smjernicama za bolju regulativu javnost je mogla dati mišljenje o delegiranom aktu od 16. studenoga do 14. prosinca 2017. Primljena su tri doprinosa. Mali broj odgovora i individualna narav postavljenih pitanja nisu prouzročili promjene sadržaja delegiranog akta, već je na temelju odgovora došlo do nekih manjih izmjena u nacrtu u pogledu definicije prihoda trgovinskih repozitorija koji služe kao osnova za izračun naknada koje zaračunava ESMA.
            
            
               Komisija je uzela u obzir i stajališta zastupnika u Europskom parlamentu o sadržaju ESMA-inog tehničkog savjeta, posebno stajalište da bi pri određivanju iznosa naknade trebalo uzeti u obzir i pomoćne usluge, a ne samo prihode od osnovnih usluga.
            
            
               3.PROCJENA UČINKA
            
            
               Nakon što je u potpunosti razmotrila tehnički savjet koji je dostavila ESMA te povratne informacije koje je dostavio EGESC, Komisija na temelju članka 11. stavka 2. SFTR-a predlaže donošenje ovog delegiranog akta o vrstama, iznosima i načinima naplate naknada za trgovinske repozitorije koji centralno prikupljaju evidenciju o transakcijama financiranja vrijednosnih papira.
            
            
               Na temelju SFTR-a dva su glavna načela naplate naknada za nadzor: 1. proporcionalnost s prometom trgovinskog repozitorija; i 2. činjenica da bi naknade trebale u cijelosti pokrivati ESMA-ine izdatke. ESMA je obrazložila svoje savjete o vrstama naknada, određivanju njihova iznosa i načinu njihove naplate na temelju postojećeg ESMA-inog okvira za izradu proračuna i pristupa iz Delegirane uredbe Komisije 1003/2013
                  2
               . ESMA konkretno predlaže sljedeće: i. naknade za registraciju koje pokrivaju jednokratne ESMA-ine troškove za registraciju novih trgovinskih repozitorija; ii. naknade za proširenje registracije koje pokrivaju ESMA-ine jednokratne troškove za registraciju trgovinskih repozitorija, ali odražavaju sinergiju obrade zahtjeva trgovinskog repozitorija koji je već registriran na temelju EMIR-a; iii. naknade za nadzor koje pokrivaju ESMA-ine tekuće godišnje troškove nadzora; i iv. naknade za priznavanje trgovinskih repozitorija iz trećih zemalja koje imaju jednokratnu i stalnu godišnju komponentu.
            
            
               Stoga se procjena učinka temelji na procjeni ESMA-inih troškova i ocjeni metodologije za raspodjelu tih troškova na trgovinske repozitorije.
            
         
         
            
               ESMA-ina načela za izradu proračuna i očekivani troškovi
            
            
               Kako bi pokrila svoje izdatke, ESMA priprema godišnje proračune kojih je cilj uravnotežiti nastale troškove s prihodima od naknada. ESMA ne ostvaruje povrat manjka od trgovinskih repozitorija, niti oni vraćaju višak.
            
            
               S obzirom na to da je većina uvjeta za registraciju trgovinskih repozitorija na temelju SFTR-a slična onima na temelju EMIR-a, ESMA očekuje sličnu strukturu troškova. ESMA-inim proračunom upravlja se na temelju ESMA-inih stvarnih troškova po aktivnosti (izrada proračuna na temelju aktivnosti). U skladu s ESMA-inim godišnjim programom rada za 2017. proračun za podaktivnost nadzora trgovinskih repozitorija za 2017. iznosi 2,5 milijuna EUR, a osoblje za tu podaktivnost uključuje 16 ekvivalenata punog radnog vremena. Stoga prosječan trošak jednog ekvivalenta punog radnog vremena posvećenog nadzoru trgovinskih repozitorija iznosi približno 155 000 EUR, što uključuje plaću i sve relevantne dodatne troškove.
            
            
               Naknade za registraciju i za proširenje registracije
            
            
               Slično kao u Uredbi EMIR
                  3
                ESMA predlaže primjenu različitih naknada za registraciju za trgovinske repozitorije ovisno o njihovu očekivanom prometu. Očekuje se da će trgovinski repozitoriji koji uz izvješćivanje o transakcijama financiranja vrijednosnim papirima pružaju pomoćne usluge imati veće prihode zbog svoje potpunije komercijalne ponude, što bi posljedično zahtijevalo veće ESMA-ine troškove u pogledu registracije i nadzora.
            
            
               Uzimajući u obzir svoje iskustvo u registraciji trgovinskih repozitorija na temelju EMIR-a, ESMA procjenjuje da će troškovi registracije za trgovinske repozitorije s velikim očekivanim prometom na temelju SFTR-a iznositi 0,65 godišnjeg EPRV-a po zahtjevu, odnosno 100 000 EUR. ESMA dalje procjenjuje da će trošak za trgovinske repozitorije s manjim prometom iznositi 65 000 EUR. Većina ispitanika u javnom savjetovanju podržala je prijedlog ESMA-e, iako ih je nekoliko predložilo smanjenje naknada kako bi se potaknulo tržišno natjecanje. ESMA primjećuje da su u svakom slučaju iznosi naknada određeni tako da pokriju njezine troškove povezane s registracijom trgovinskih repozitorija. 
            
            
               Kad je riječ o trošku proširenja registracije, ESMA je procijenila da bi on iznosio približno polovinu troška novog zahtjeva, tj. približno 0,33 godišnjeg EPRV-a. ESMA je pri procjeni iznosa za proširenje registracije uzela u obzir sljedeće: 1. zahtjev za proširenje registracije zahtijevao bi oko 70 % sredstava potrebnih za novi zahtjev; 2. ESMA bi iskoristila to što već poznaje podnositelja zahtjeva i 3. ESMA ima slično iskustvo s ponovnim zahtjevima agencija za kreditni rejting.
            
            
               Na temelju toga ESMA je izvorno predložila određivanje naknade za proširenje registracije u iznosu od 50 000 EUR, neovisno o očekivanom prometu. Ispitanici u javnom savjetovanju podržali su ESMA-in prijedlog manje naknade za proširenje. Međutim, jedan je ispitanik smatrao da je procijenjeni postotak od 70 % vremena i troškova ESMA-e u odnosu na obradu novog zahtjeva previsok. Drugi je ispitanik napomenuo da bi naknada za proširenje od 50 000 EUR mogla odvratiti trgovinske repozitorije koji očekuju manji volumen transakcija financiranja vrijednosnim papirima i da bi mogla utjecati na njihovu konkurentnost. Treći se ispitanik založio za manju naknadu za trgovinske repozitorije s manjim očekivanim prometom koji podnose zahtjev za proširenje registracije. ESMA je uzela u obzir dvojbe ispitanika i izmijenila svoj savjet tako da je naknade za trgovinske repozitorije s nižim očekivanim prometom odredila na 32 500 EUR, dok je naknadu za trgovinske repozitorije s višim očekivanim prometom zadržala na 50 000 EUR.
            
            
               Godišnje naknade za nadzor
            
            
               Svrha je godišnjih naknada za nadzor pokriti ESMA-ine tekuće godišnje troškove nadzora. U skladu s načelom iz SFTR-a da naknade moraju biti proporcionalne prometu trgovinskih repozitorija i u cijelosti pokrivati ESMA-ine troškove ESMA predlaže da se te naknade određuju na osnovi njezine procjene ukupnih godišnjih izdataka povezanih s nadzorom, proporcionalno raspodijeljenih na trgovinske repozitorije na temelju njihovih prihoda. Taj je pristup sličan pristupu na temelju EMIR-a. Na temelju EMIR-a udio svakog trgovinskog repozitorija izračunava se uzimajući u obzir tri jednako ponderirane komponente: osnovne prihode, prijavljene transakcije i otvorene transakcije. Međutim, ESMA predlaže da se na temelju SFTR-a udjeli troškova koji bi se trebali pokriti izračunaju pojednostavnjenom formulom.
            
            
               ESMA-ino iskustvo na temelju EMIR-a pokazalo je da nema poteškoća u prikupljanju osnovnih prihoda trgovinskih repozitorija jer su trgovinski repozitoriji na temelju nacionalnog prava dužni sastavljati financijske izvještaje, u kojima se obično nalazi raščlamba prihoda kako bi se mogli utvrditi prihodi povezani s EMIR-om. Na temelju toga ESMA je najprije predložila pojednostavnjenu formulu za izračun udjela troška koji bi svaki trgovinski repozitorij trebao pokriti, i to dijeljenjem osnovnih prihoda od transakcija financiranja vrijednosnim papirima svakog trgovinskog repozitorija sa zbrojem osnovnih prihoda od transakcija financiranja vrijednosnim papirima svih trgovinskih repozitorija.
            
            
               ESMA je ispitala i bi li trebalo uzeti u obzir pomoćne usluge. U tom je pogledu ESMA objasnila da u nekim slučajevima zbog različite strukture troškova neki trgovinski repozitoriji mogu zaračunavati manje naknade za izvješćivanje o transakcijama financiranja vrijednosnim papirima od drugih. Iz takvih manjih naknada može proizaći veći broj izvješća o transakcijama financiranja vrijednosnim papirima nego što bi to bilo razvidno iz prihoda od transakcija financiranja vrijednosnim papirima. ESMA u ovoj fazi smatra da je, uz određenu razinu dopuštenih odstupanja, trošak nadzora i dalje proporcionalan naknadama za nadzor koje se zaračunavaju na temelju osnovnih prihoda. Međutim, ESMA je primijetila da će to možda biti drukčije u budućnosti. Osim toga, ESMA je navela mogućnost da bi neki trgovinski repozitoriji mogli provesti unakrsno subvencioniranje, koje podrazumijeva umanjenje njihovih naknada za osnovne usluge uz istodobno povećanje naknada za pomoćne usluge kako bi ESMA-i plaćali manje naknade za nadzor. ESMA je primijetila da bi takva situacija mogla stvoriti nepošteno tržišno natjecanje i napomenula da se slično pitanje uzelo u obzir u Uredbi o agencijama za kreditni rejting
                  4
                uključivanjem relevantnih pomoćnih usluga u formulu za određivanje udjela troška koji pokrivaju agencije za kreditni rejting.
            
            
               Sudionici u javnom savjetovanju opširno su raspravljali o tom prijedlogu. Neki se od ispitanika nisu složili s prijedlogom ESMA-e i podržali su pristup iz EMIR-a u kojem prihodi od pomoćnih usluga nisu uključeni u formulu. Tvrdili su da ne postoji nužno korelacija između pružanja pomoćnih usluga i većeg prometa. Jedan se ispitanik založio za izračun udjela trgovinskih repozitorija na temelju volumena obrađenih transakcija kao jedinog pouzdanog pokazatelja troška nadzora koji se zahtijeva od ESMA-e. Drugi je ispitanik podržao pristup iz EMIR-a uz izmijenjene pondere za svaku od komponenata formule iz EMIR-a. S druge strane, drugi sudionici na tržištu tvrdili su da je u pristupu iz EMIR-a zbog uključivanja otvorenih transakcija u formulu došlo do neočekivanih problema zbog prirode određenih transakcija izvedenicama. Ti su ispitanici podržali ESMA-in prijedlog tvrdeći da sami osnovni prihodi ne odražavaju točno količinu nadzora koji ESMA mora provesti.
            
            
               Na temelju tih informacija ESMA je u svojem Završnom izvješću predložila da se kao parametar u formuli upotrebljavaju i prihodi od osnovnih usluga transakcija financiranja vrijednosnim papirima i prihodi od pomoćnih usluga transakcija financiranja vrijednosnim papirima. To odražava stajališta zastupnika u Europskom parlamentu koji su isto tako podržali uključivanje pomoćnih usluga zbog rizika pogrešnog poticanja (tj. unakrsnog subvencioniranja), usklađivanja s pristupom iz Uredbe o agencijama za kreditni rejting i potrebe za sveobuhvatnim pokazateljima. Kao što je navedeno, ESMA je ta pitanja razmotrila u svojem Završnom izvješću.
            
            
               Minimalne godišnje naknade za nadzor
            
            
               S obzirom na to da nadzor trgovinskih repozitorija zahtijeva provedbu određene minimalne razine aktivnosti nadzora za svaki trgovinski repozitorij, ESMA je predložila minimalne naknade za nadzor, slično kao u pristupu iz EMIR-a. S obzirom na sličnosti s EMIR-om, ESMA je predložila da se minimalna naknada odredi na iznos od 30 000 EUR. ESMA očekuje da će minimalne aktivnosti nadzora biti specifične za SFTR, to jest ne očekuje sinergiju s EMIR-om u tom pogledu. Stoga ESMA predlaže da minimalna naknada bude ista za nove trgovinske repozitorije i one koji su već registrirani na temelju EMIR-a.
            
            
               Dio ispitanika u javnom savjetovanju podržao je ESMA-in prijedlog o minimalnim naknadama za nadzor. Drugi su ispitanici tvrdili da bi naknade, kako se zahtijeva SFTR-om, trebale biti proporcionalne prometu trgovinskog repozitorija i da bi minimalne naknade trebalo prilagoditi (odnosno umanjiti) kako bi odražavale samo dodatne potrebne izdatke u slučaju proširenja registracije.
            
            
               ESMA je u Završnom izvješću zadržala svoj početni prijedlog tvrdeći da bi minimalne naknade trebale pokrivati ESMA-ine fiksne troškove i da u ovom slučaju ne postoji sinergija s EMIR-om koje bi opravdale manji iznos naknada. 
            
            
               Naknade za nadzor za prvu godinu
            
            
               ESMA je na temelju svojeg iskustva s EMIR-om u svojem savjetodavnom dokumentu objasnila da u prvim mjesecima nakon registracije trgovinskog repozitorija trošak nadzora ESMA-e nije povezan s razinom aktivnosti trgovinskog repozitorija, nego je u svim trgovinskim repozitorijima sličan i približno je jednak trošku nadzora tijekom registracije. ESMA je u tom pogledu navela da se na temelju SFTR-a obveza izvješćivanja počinje primjenjivati tek 12 mjeseci od donošenja regulatornih tehničkih standarda o pojedinostima izvješća, u skladu s člankom 4. stavkom 9. SFTR-a. U tom je pogledu ESMA smatrala da će troškovi, ako se registracije provede u jednoj godini, a obveza izvješćivanja iz SFTR-a počne primjenjivati u sljedećoj godini, biti manji nego u redovnoj godini uobičajenog nadzora, dok će, ako se registracija trgovinskog repozitorija provede u istoj godini kao početak primjene obveze izvješćivanja o transakcijama financiranja vrijednosnim papirima, nastati situacija koja je bliža nadzoru u uobičajenom tijeku poslovanja.
            
         
         
            
               Na temelju tih razmatranja ESMA je predložila tri scenarija za izračun naknada za nadzor za prvu godinu.
            
            
               U prvom scenariju, u kojem se registracija provodi u jednoj, a obveza izvješćivanja iz SFTR-a počinje primjenjivati u sljedećoj godini, ESMA predlaže da se naknada za prvu godinu ograniči na iznos naknade za registraciju koji će se izračunati u skladu s formulom kako bi naknada bila proporcionalno manja što se registracija provodi bliže kraju godine.
            
            
               U drugom scenariju (obveza izvješćivanja iz SFTR-a primjenjuje se u prvih šest mjeseci godine u kojoj se provodi registracija) ESMA predlaže da se naknade izračunaju na temelju ekstrapolacije prometa za privremeno razdoblje, slično pristupu u prijelaznim pravilima iz EMIR-a koja se primjenjuju u drugoj godini izvješćivanja.
            
            
               U trećem scenariju (obveza izvješćivanja iz SFTR-a primjenjuje se u zadnjih šest mjeseci godine u kojoj se provodi registracija) ESMA predlaže da se naknade izračunaju na temelju naknade za registraciju trgovinskog repozitorija.
            
            
               Većina je ispitanika, kako bi mogla planirati svoje troškove, dala prednost jedinstvenom pristupu koji se temelji na prethodno opisanom prvom scenariju.
            
            
               ESMA predlaže da se zadrže svi prethodno navedeni scenariji jer oni bolje odražavaju stvarne troškove i trošak nadzora ESMA-e.
            
            
               Naknade za priznavanje
            
            
               Kad je riječ o troškovima priznavanja ESMA navodi da još nije obradila zahtjev za priznavanje trgovinskog repozitorija iz treće zemlje, ali s obzirom na sličnosti između postupaka na temelju EMIR-a i SFTR-a smatra da bi i naknade za priznavanje i naknade za stalni nadzor za trgovinske repozitorije iz trećih zemalja trebale biti jednake u skladu s tim dvjema uredbama.
            
            
               Na temelju toga i s obzirom na sličnosti s priznavanjem na temelju EMIR-a ESMA je predložila zadržavanje iste strukture i iznosa naknada kao u EMIR-u. Konkretno, ESMA je predložila da trgovinski repozitoriji iz trećih zemalja plate naknadu za prvo priznavanje koja se sastoji od dvaju dijelova: 1. iznosa od 20 000 EUR za obradu zahtjeva za priznavanje i 2. iznosa koji proizlazi iz troškova sklapanja sporazuma o suradnji i procjenjuje se na 35 000 EUR. Nadalje, ESMA je predložila da se u slučaju proširenja registracije priznavanja prva komponenta, odnosno obrada zahtjeva za priznavanje, umanji za 50 %, što odgovara iznosu od 10 000 EUR, zbog sinergija s postupkom registracije iz EMIR-a. ESMA je predložila da se druga komponenta ne mijenja u slučaju proširenja priznavanja.
            
            
               Kad je riječ o stalnoj naknadi za priznavanje, ESMA je predložila da se ona odredi na iznos od 5 000 EUR, slično stalnoj naknadi za priznavanje iz EMIR-a.
            
            
               Iako su se sudionici na tržištu uvelike složili s prijedlogom ESMA-e, izrazili su zabrinutost da je procijenjeni trošak ocjene sustava treće zemlje i sklapanja sporazuma o suradnji previsok. Međutim, ESMA zadržava svoju procjenu jer su ocjene na temelju SFTR-a i EMIR-a različite i jer nije jasno da bi tijelo iz treće zemlje nadležno za nadzor nad trgovinskim repozitorijima bilo jednako za izvedenice i za transakcije financiranja vrijednosnim papirima, zbog čega nema razloga za pretpostavku da bi iz smanjenih troškova nadzora proizlazila sinergija koja bi, zauzvrat, opravdala smanjene naknade. 
            
            
               Uvjeti plaćanja i povrata iznosa 
            
            
               Budući da naknade moraju pokriti ESMA-ine troškove, ESMA predlaže da bi se naknade za registraciju trebale platiti u cijelosti u trenutku podnošenja zahtjeva. Kako bi se izbjegli lažni zahtjevi, ESMA predlaže da ne bi trebala postojati mogućnost povlačenja zahtjeva.
            
            
               Nadalje, ESMA predlaže da se, slično kao na temelju EMIR-a, godišnje naknade za nadzor plate u dva obroka. Stoga bi prvi obrok trebalo platiti 28. veljače svake godine. Međutim, ESMA predlaže da se datum plaćanja drugog obroka promijeni sa 31. kolovoza na 31. listopada kako bi se bolje uzela u obzir mogućnost neočekivanih zahtjeva za registraciju ili priznavanje. Većina ispitanika složila se s tim pristupom.
            
            
               Konačno, ESMA predlaže da bi ona trebala prikupljati sve naknade i izvršiti povrat troškova nacionalnim tijelima nastalih zbog provedbe nadzornih zadaća koje im je ESMA delegirala. Ispitanici su podržali prijedlog ESMA-e.
            
            
               U ovu su Uredbu uključene mjere koje je ESMA predložila u svojem tehničkom savjetu.
            
            
               3.1.Analiza troškova i koristi
            
            
               Registracija trgovinskih repozitorija i priznavanje trgovinskih repozitorija iz trećih zemalja, kao i njihov kontinuirani nadzor koji provode ESMA i nacionalna tijela podrazumijeva troškove nadzora. SFTR-om se propisuje da trgovinski repozitoriji pokrivaju te troškove proporcionalno svojem prometu. Vjerojatno je da bi trgovinski repozitoriji te troškove ili znatan iznos tih troškova prenijeli na druge ugovorne strane koje izvješćuju putem naknada koje trgovinski repozitoriji zaračunavaju.
            
            
               Može se očekivati da će ukupni troškovi nadzora trgovinskih repozitorija biti približno jednaki troškovima za trgovinske repozitorije koji posluju na temelju EMIR-a, odnosno iznositi 2,5 milijuna EUR (vidjeti prethodne ESMA-ine procjene). Taj iznos nije neznatan u odnosu na ukupne troškove usklađivanja trgovinskih repozitorija, za koje je društvo Europe Economics
                  5
                procijenilo da iznose 3,4–6,5 milijuna EUR jednokratnog troška i 1,6–2,1 milijun EUR stalnog godišnjeg troška po trgovinskom repozitoriju. Međutim, s obzirom na to da će trgovinski repozitoriji troškove vjerojatno prenijeti na stranke koje izvješćuju, trebalo bi ih usporediti s ukupnim troškovima za te stranke. Društvo Europe Economics procijenilo je da ukupni jednokratni troškovi sektora iznose 151–198 milijuna EUR, a ukupni stalni godišnji troškovi sektora iznose 44–59 milijuna EUR. U tom kontekstu,godišnji troškovi ESMA-ina nadzora u iznosu od 2,5 milijuna EUR manje su značajni.
            
            
               U svakom slučaju ti bi se troškovi nadomjestili s koristima koje proizlaze od povećane transparentnosti i dostavljanja redovnih i detaljnih podataka o tržištu transakcija financiranja vrijednosnim papirima regulatornim tijelima. Takve bi informacije regulatornim tijelima omogućile praćenje i otkrivanje sistemskog rizika koji proizlazi iz povećanja financijske poluge te iz promjene dospijeća i likvidnosti izvan tradicionalnog bankarskog sustava i po potrebi poduzimanje preventivnih mjera.
            
         
         
            
               3.2.Proporcionalnost
            
            
               U ovoj se Uredbi utvrđuju naknade za trgovinske repozitorije i određuju njihove vrste, iznosi i način plaćanja. Cilj je naknada u cijelosti pokriti ESMA-ine troškove povezane s nadzorom trgovinskih repozitorija, a da se pritom ne prouzroče značajni manjkovi ili viškovi. Naknade su prilagođene kako bi se ispunio taj cilj te su stoga proporcionalne.
            
            
               S obzirom na prethodno navedeno ovom se Uredbom osigurava proporcionalna primjena pravila iz SFTR-a, čime se u obzir u uzima načelo proporcionalnosti.
            
            
               3.3.Supsidijarnost
            
            
               Cilj je ove Uredbe odrediti vrste i iznos naknada koje trgovinski repozitoriji plaćaju ESMA-i radi pokrivanja troškova nadzora koje ima ESMA.
            
            
               Države članice ne mogu takve mjere poduzeti same jer se te naknade moraju dosljedno odrediti u cijelom EU-u kako bi se osigurali pravedna raspodjela troškova među trgovinskim repozitorijima i ravnopravni uvjeti u EU-u. Ovom se Uredbom dopunjuje SFTR uz istodobno poštovanje načela proporcionalnosti, kako je prethodno navedeno, te je ona u skladu s načelom supsidijarnosti.
            
            
               4.PRAVNI ELEMENTI DELEGIRANOG AKTA
            
            
               U poglavlju I. predložene uredbe o naknadama utvrđuju se opće odredbe, posebno:
            
            
               ·u članku 1. utvrđuju se troškovi koji će se pokriti naknadama. Prijedlog ne podrazumijeva dodatne troškove u pogledu izdataka za osoblje,
            
            
               ·u članku 2. utvrđuje se primjenjivi promet trgovinskih repozitorija na temelju kojeg će se zaračunavati naknade za nadzor,
            
            
               ·u članku 3. predviđa se mogućnost preispitivanja iznosa naknada u slučaju značajnog viška ili manjka koji se učestalo pojavljuju.
            
            
               U poglavlju II. utvrđuju se vrste naknada koje se zaračunavaju trgovinskim repozitorijima u skladu sa SFTR-om:
            
            
               ·u članku 4. navode se vrste naknada koje se moraju platiti,
            
            
               ·u članku 5. utvrđuju se jednokratna naknada za registraciju i naknada za proširenje registracije koje je potrebno zaračunati i koje odražavaju nužne izdatke ESMA-e za obradu zahtjeva za registraciju ili proširenje registracije,
            
            
               ·u članku 6. utvrđuju se godišnje naknade za nadzor koje će se zaračunavati, koje pokrivaju ESMA-ine troškove za tekuće aktivnosti nadzora i koje će biti razmjerne primjenjivom prometu trgovinskog repozitorija. Utvrđena je minimalna naknada za nadzor kako bi se pokrili fiksni administrativni troškovi nadzora,
            
            
               ·u članku 7. utvrđuju se naknade za priznavanje koje će se zaračunavati trgovinskim repozitorijima iz trećih zemalja.
            
            
               U poglavlju III. utvrđuju se načini plaćanja i mogući povrat iznosa, konkretno:
            
            
               ·u članku 8. određuju se opći načini plaćanja. Plaćanja se moraju izvršavati u eurima. Utvrđuje se i dnevna kazna u slučaju kašnjenja plaćanja,
            
            
               ·u članku 9. određuju se načini plaćanja naknada za registraciju koje se plaćaju u cijelosti u trenutku podnošenja zahtjeva za registraciju,
            
            
               ·u članku 10. utvrđuju se načini plaćanja godišnjih naknada za nadzor koje se plaćaju u dva obroka (u veljači i listopadu svake godine),
            
         
         
            
               ·u članku 11. utvrđuju se načini plaćanja naknada za priznavanje, koje se plaćaju u cijelosti u trenutku podnošenja zahtjeva za priznavanje, a godišnja naknada za nadzor plaća se u veljači svake godine,
            
            
               ·u članku 12. predviđa se povrat troškova nadležnim tijelima za obavljanje zadaća koje im je delegirala ESMA u skladu sa SFTR-om. 
            
            
               U poglavlju IV. predviđaju se prijelazne i završne odredbe:
            
            
               ·u članku 13. određuje se način izračunavanja privremenih naknada za nadzor za prvu godinu i način na koji ih plaćaju trgovinski repozitoriji,
            
            
               ·u članku 14. određuju se načini plaćanja naknada za registraciju i naknada za repozitorije iz trećih zemalja za 2019.,
            
            
               ·u članku 15. utvrđuje se godišnja naknada za nadzor za 2020. koju plaćaju trgovinski repozitoriji registrirani 2019.,
            
            
               ·u članku 16. navodi se datum stupanja akta na snagu. 
            
            
               U Prilogu Delegiranoj uredbi utvrđuju se metoda izračuna i uvjeti plaćanja privremenih naknada za nadzor za prvu godinu određenih u članku 13.
            
            
               DELEGIRANA UREDBA KOMISIJE (EU) …/...
            
            
               оd 13.12.2018.
            
            
               o dopuni Uredbe (EU) br. 2015/2365 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2015/2365 Europskog parlamenta i Vijeća od 25. studenoga 2015. o transparentnosti transakcija financiranja vrijednosnih papira i ponovne uporabe te o izmjeni Uredbe (EU) br. 648/2012
                  6
               , a posebno njezin članak 11. stavak 2.,
            
            
               budući da:
            
            
               (1)U članku 62. Uredbe (EU) br. 1095/2010 Europskog parlamenta i Vijeća
                  7
                propisuje se da se prihodi Europskog nadzornog tijela za vrijednosne papire i tržišta kapitala (ESMA) sastoje od naknada koje se plaćaju ESMA-i u slučajevima utvrđenima u zakonodavstvu Unije te doprinosa nacionalnih javnih tijela i subvencija Unije.
            
            
               (2)Trgovinskim repozitorijima s poslovnim nastanom u Uniji trebalo bi zaračunati naknadu za registraciju kako bi se pokrili ESMA-ini troškovi za obradu zahtjeva za registraciju. 
            
            
               (3)ESMA-ini troškovi za obradu zahtjeva za registraciju bit će veći ako trgovinski repozitoriji pružaju pomoćne usluge. Pružanje takvih pomoćnih usluga pokazatelj je visokog očekivanog prometa i povećanih troškova povezanih s ocjenom zahtjeva za registraciju. Stoga bi za potrebe zaračunavanja naknade za registraciju trgovinske repozitorije trebalo razvrstati u dvije kategorije očekivanog ukupnog prometa, odnosno u kategorije višeg i nižeg očekivanog prometa, na koje se primjenjuju različite naknade za registraciju, ovisno o tome namjeravaju li oni pružati pomoćne usluge.
            
            
               (4)Ako trgovinski repozitorij koji je već priznat na temelju Uredbe (EU) br. 648/2012 Europskog parlamenta i Vijeća
                  8
                podnese zahtjev za proširenje registracije, izdaci potrebni za točnu ocjenu i ispitivanje zahtjeva trebali bili bi niži nego za novu registraciju, jer ESMA već posjeduje odgovarajuće informacije u vezi s trgovinskim repozitorijem koji podnosi zahtjev. Stoga bi trgovinski repozitorij koji podnosi zahtjev trebao platiti manju naknadu. Ako trgovinski repozitorij koji nije registriran na temelju Uredbe (EU) br. 648/2012 istodobno podnosi zahtjeve za registraciju na temelju Uredbe (EU) br. 648/2012 i Uredbe (EU) 2015/2365, i izdaci potrebni za točnu ocjenu i pregled zahtjeva trebali bi biti manji zbog sinergije pregleda iste vrste dokumenata samo jednom. U slučaju istodobnih zahtjeva, trgovinski repozitorij trebao bi platiti punu naknadu za registraciju na temelju Uredbe (EU) br. 648/2012 i umanjenu naknadu za proširenje registracije na temelju Uredbe (EU) 2015/2365.
            
         
         
            
               (5)Ako nakon registracije trgovinski repozitorij počne nuditi pomoćne usluge, zbog čega se svrstava u kategoriju višeg očekivanog ukupnog prometa, trgovinski repozitorij trebao bi platiti razliku između početne plaćene naknade za registraciju i naknade za registraciju koja odgovara kategoriji višeg očekivanog prometa. S druge strane, ako trgovinski repozitorij nakon registracije prestane nuditi pomoćne usluge, ESMA mu ne bi trebala izvršiti povrat jer su izdaci potrebni za ocjenu zahtjeva trgovinskog repozitorija s visokim prometom već stvarno potrošeni tijekom registracije.
            
            
               (6)Kako bi se obeshrabrilo podnošenje neutemeljenih zahtjeva, ne bi trebalo izvršavati povrat naknada za registraciju ako podnositelj zahtjeva povuče svoj zahtjev tijekom postupka registracije ili ako se registracija odbije.
            
            
               (7)Kako bi se osiguralo učinkovito korištenje proračuna ESMA-e te istodobno ublažilo financijsko opterećenje država članica i Unije, potrebno je osigurati da trgovinski repozitoriji barem plaćaju sve troškove povezane s njihovim nadzorom. Potrebno je utvrditi visinu naknada za nadzor tako da se izbjegne nastajanje znatnog manjka ili viška za djelatnosti povezane s trgovinskim repozitorijima. U slučaju manjka ESMA ne bi trebala taj manjak nadoknaditi tako da to naplati trgovinskim repozitorijima. Ako je manjak značajan, ESMA bi trebala analizirati razloge i izmijeniti svoje pro-forma troškove nadzora za sljedeće proračunsko razdoblje. U slučaju viška, taj se višak ne bi trebao isplatiti trgovinskim repozitorijima.
            
            
               (8)Kako bi se osiguralo pravedno i jasno određivanje naknada koje istodobno odražavaju stvarne administrativne napore uložene u svaki subjekt nad kojim se provodi nadzor, naknada za nadzor trebala bi se izračunati na temelju prometa koji je trgovinski repozitorij ostvario od svojih osnovnih djelatnosti i svojih pomoćnih usluga. Za potrebe izračuna primjenjivog prometa potrebno je razlikovati pomoćne usluge koje su izravno povezane s pružanjem osnovnih usluga središnjeg prikupljanja i vođenja evidencija o transakcijama financiranja vrijednosnim papirima na temelju Uredbe (EU) 2015/2365, kao npr. pozajmljivanje preko posrednika i upravljanje kolateralom ili usluge povezane sa središnjim prikupljanjem i vođenjem evidencija o transakcijama financiranja vrijednosnim papirima i izvedenicama, kao npr. usklađivanje transakcija, potvrda transakcija, vrednovanje kolaterala i izvješćivanje treće strane. Naknade za nadzor zaračunate trgovinskom repozitoriju trebale bi biti proporcionalne aktivnosti tog pojedinog trgovinskog repozitorija u odnosu na ukupnu aktivnost svih trgovinskih repozitorija koji su registrirani i nad kojima se provodi nadzor u predmetnoj godini. Međutim, s obzirom na to da za nadzor trgovinskih repozitorija postoje fiksni administrativni troškovi, trebalo bi utvrditi minimalnu godišnju naknadu za nadzor. Na taj iznos ne utječe plaćanje naknada za nadzor na temelju Uredbe (EU) br. 648/2012.
            
            
               (9)Trebalo bi propisati pravila za naknade koje će se zaračunavati trgovinskim repozitorijima iz trećih zemalja koji podnose zahtjev za priznavanje u Uniji na temelju Uredbe (EU) 2015/2365 kako bi se pokrilo priznavanje i godišnji administrativni troškovi nadzora. S obzirom na to naknada za priznavanje trebala bi uključivati dvije komponente, odnosno potrebne izdatke koji se odnose na obradu zahtjeva za priznavanje tih trgovinskih repozitorija iz trećih zemalja od strane ESMA-e na temelju članka 19. stavka 4. te Uredbe i potrebne izdatke koji se odnose na sklapanje dogovora o suradnji s nadležnim tijelima trećih zemalja u kojima je trgovinski repozitorij koji podnosi zahtjev registriran na temelju članka 20. te Uredbe. Troškovi povezani sa sklapanjem dogovora o suradnji trebali bi se podijeliti među priznatim trgovinskim repozitorijima iz iste treće zemlje. Osim toga, trgovinskim repozitorijima iz treće zemlje trebalo bi zaračunati godišnju naknadu za nadzor.
            
            
               (10)Ako trgovinski repozitorij iz treće zemlje koji je već priznat na temelju Uredbe (EU) br. 648/2012 podnese zahtjev za proširenja priznavanja registracije, troškovi obrade zahtjeva trebali bi biti niži od troškova obrade novog zahtjeva zbog sinergije sustava na temelju Uredbe (EU) br. 648/2012 i Uredbe (EU) 2015/2365. Stoga bi trebalo umanjiti komponentu naknade za priznavanje koja se odnosi na obradu zahtjeva. S druge strane, troškovi sklapanja dogovora o suradnji znače troškove koji su specifični za usklađenost s Uredbom (EU) 2015/2365. Stoga bi komponenta naknade za priznavanje koja se odnosi na dogovore o suradnji trebala biti odvojena od postojanja dogovora o suradnji na temelju Uredbe (EU) br. 648/2012.
            
            
               (11)Nadzorne funkcije koje obavlja ESMA u pogledu priznatih trgovinskih repozitorija iz trećih zemalja uglavnom se odnose na provedbu dogovora o suradnji, uključujući učinkovitu razmjenu podataka među odgovarajućim nadležnim tijelima. Trošak pružanja tih funkcija trebalo bi pokriti godišnjim naknadama za nadzor koje se zaračunavaju priznatim trgovinskim repozitorijima. Budući da će ti troškovi biti puno manji od troškova koje ESMA ima pri obavljanju izravnog nadzora nad registriranim trgovinskim repozitorijima u Uniji, naknade za nadzor priznatim trgovinskim repozitorijima trebaju biti znatno niže od minimalne naknade za nadzor koja se zaračunava registriranim trgovinskim repozitorijima nad kojima ESMA provodi izravan nadzor. 
            
            
               (12)Nacionalna nadležna tijela imaju troškove pri obavljanju zadaća na temelju Uredbe (EU) 2015/2365 te u slučaju delegiranja zadaća ESMA-e nacionalnim nadležnim tijelima na temelju članka 74. Uredbe (EU) br. 648/2010 i u skladu s člankom 9. stavkom 1. Uredbe (EU) 2015/2365. Naknade koje ESMA zaračunava trgovinskim repozitorijima trebale bi pokrivati i te troškove. Kako bi se spriječilo da nadležna tijela imaju gubitak ili ostvaruju dobit zbog obavljanja delegiranih zadaća ili pomaganja ESMA-i, ESMA bi trebala izvršiti povrat stvarnih troškova koje je to nacionalno nadležno tijelo imalo. 
            
            
               (13)Budući da će u godini u kojoj je trgovinski repozitorij registriran biti dostupni samo ograničeni podaci o njegovoj aktivnosti, trebalo bi izračunati privremenu naknadu za nadzor na temelju procjene izdataka koji su potrebni za nadzor tog trgovinskog repozitorija u njegovoj prvoj godini. Za točan izračun naknade trebalo bi uzeti u obzir datum registracije trgovinskog repozitorija i datum na koji počinje obveza izvješćivanja iz članka 4. stavka 1. Uredbe (EU) 2015/2365 kako bi se točno uzela u obzir razina nadzora koju propisuje ESMA. Ako regulatorno izvješćivanje trgovinskog repozitorija počinje tek u godini nakon njegove registracije, privremena naknada za nadzor za godinu registracije trebala bi se temeljiti na naknadi za registraciju. Razlog tomu jest činjenica da su izdaci koji su potrebni za nadzor trgovinskog repozitorija koji još ne izvješćuje usporedivi s izdacima koji su potrebni za ocjenu zahtjeva za registraciju. Ovisno o vremenu koje prođe od registracije do kraja godine, iznos se razmjerno prilagođava pod pretpostavkom da je za uobičajen postupak registracije potrebno 150 radnih dana. Ako regulatorno izvješćivanje trgovinskog repozitorija počinje u prvih šest mjeseci godine njegove registracije, privremena naknada za nadzor trebala bi se izračunati na temelju primjenjivog prometa za koji se u obzir uzimaju prihodi trgovinskog repozitorija u prvoj polovini godine. Ako regulatorno izvješćivanje trgovinskog repozitorija počinje u posljednjih šest mjeseci godine njegove registracije, privremena naknada za nadzor trebala bi se izračunati na temelju iznosa naknade za registraciju trgovinskog repozitorija. To je zato što su za primjenu primjenjivog prometa na raspolaganju samo ograničeni podaci.
            
            
               (14)Trgovinski repozitoriji registrirani u 2019. neće početi pružati usluge izvješćivanja prije kraja 2019. te će razina njihove aktivnosti u 2019. vjerojatno biti gotovo nepostojeća. Stoga bi se njihova godišnja naknada za nadzor za 2020. trebala izračunati na temelju njihova primjenjivog prometa tijekom prve polovine 2020.
            
            
               (15)Ova Uredba trebala bi biti osnova na temelju koje ESMA ostvaruje pravo na zaračunavanje naknada trgovinskim repozitorijima,
            
            
               DONIJELA JE OVU UREDBU:
            
            
               POGLAVLJE I.
                  Opće odredbe
            
            
               Članak 1.
            
            
               Cjelokupni povrat troškova nadzora
            
            
               Naknade zaračunate trgovinskim repozitorijima obuhvaćaju:
            
            
               (a)sve troškove povezane s registracijom i nadzorom trgovinskih repozitorija koje provodi ESMA u skladu s Uredbom (EU) 2015/2365, uključujući one troškove koji proizlaze iz priznavanja trgovinskih repozitorija kao i troškove koji proizlaze iz proširenja registracije ili proširenja priznavanja trgovinskih repozitorija koji su već registrirani ili priznati na temelju Uredbe (EU) br. 648/2012;
            
            
               (b)sve troškove povrata iznosa nadležnim tijelima koja su obavljala zadaće na temelju Uredbe (EU) 2015/2365 i troškove koji su nastali zbog delegiranja zadaća na temelju članka 74. Uredbe (EU) br. 648/2012 i u skladu s člankom 9. Uredbe (EU) 2015/2365.
            
            
               Članak 2.
            
            
               Primjenjivi promet
            
         
         
            
               1.Trgovinski repozitoriji registrirani samo na temelju Uredbe (EU) 2015/2365 za potrebe ove Uredbe čuvaju revidirane financijske izvještaje u kojima se razlikuju najmanje sljedeći elementi:
            
            
               (a)prihodi ostvareni od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima na temelju Uredbe (EU) 2015/2365;
            
            
               (b)prihodi ostvareni od pomoćnih usluga koje su izravno povezane sa središnjim prikupljanjem i vođenjem evidencije o transakcijama financiranja vrijednosnim papirima na temelju Uredbe (EU) 2015/2365; 
            
            
               Primjenjivi prihodi od pomoćnih usluga trgovinskog repozitorija za određenu godinu (n) jesu prihodi od usluga utvrđenih na temelju točke (b).
            
            
               2.Trgovinski repozitoriji registrirani na temelju Uredbe (EU) 2015/2365 i Uredbe (EU) br. 648/2012 za potrebe ove Uredbe čuvaju revidirane financijske izvještaje u kojima se razlikuju najmanje sljedeći elementi:
            
            
               (a)prihodi ostvareni od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima na temelju Uredbe (EU) 2015/2365;
            
            
               (b)prihodi ostvareni od osnovnih funkcija središnjeg prikupljanja i vođenja evidencije o izvedenicama na temelju Uredbe (EU) br. 648/2012;
            
            
               (c)prihodi ostvareni od pomoćnih usluga koje su izravno povezane sa središnjim prikupljanjem i vođenjem evidencije o transakcijama financiranja vrijednosnim papirima na temelju Uredbe (EU) 2015/2365;
            
            
               (d)prihodi ostvareni od pomoćnih usluga koje su izravno povezane sa središnjim prikupljanjem i vođenjem evidencije o transakcijama financiranja vrijednosnim papirima na temelju Uredbe (EU) 2015/2365 i sa središnjim prikupljanjem i vođenjem evidencije o izvedenicama na temelju Uredbe (EU) br. 648/2012.
            
            
               Primjenjivi prihodi od pomoćnih usluga trgovinskog repozitorija za određenu godinu (n) zbroj su sljedećih iznosa: 
            
            
               –prihoda iz točke (c) i 
            
            
               –udjela prihoda iz točke (d). 
            
            
               Udio prihoda iz točke (d) jednak je prihodima iz točke (a) podijeljen sa zbrojem 
            
            
               –prihoda iz točke (a) i 
            
            
               –prihoda iz točke (b).
            
            
               3.Primjenjivi promet trgovinskog repozitorija za određenu godinu (n) zbroj je sljedećih iznosa: 
            
            
               –njegovih prihoda ostvarenih od osnovnih funkcija središnjeg prikupljanja i vođenja evidencija o transakcijama financiranja vrijednosnim papirima na temelju Uredbe (EU) 2015/2365 i na temelju revidiranih financijskih izvještaja iz prethodne godine (n–1) i 
            
            
               –njegovih primjenjivih prihoda od pomoćnih usluga utvrđenih u skladu sa stavcima 1. i 2., ovisno o tome što je primjenjivo, na temelju revidiranih financijskih izvještaja iz prethodne godine (n–1) 
            
            
               podijeljenih sa zbrojem 
            
            
               –ukupnih prihoda svih registriranih trgovinskih repozitorija ostvarenih od osnovnih funkcija središnjeg prikupljanja i vođenja evidencija o transakcijama financiranja vrijednosnim papirima na temelju Uredbe (EU) 2015/2365 i na temelju revidiranih financijskih izvještaja iz prethodne godine (n–1) i 
            
         
         
            
               –ukupnih primjenjivih prihoda od pomoćnih usluga svih registriranih trgovinskih repozitorija utvrđenih u skladu sa stavcima 1. i 2., ovisno o tome što je primjenjivo, na temelju revidiranih financijskih izvještaja iz prethodne godine (n–1).
            
            
               Primjenjivi promet predmetnog trgovinskog repozitorija („TRi” u formuli u nastavku) stoga se izračunava se kako slijedi: 
            
            
            
               pri čemu je prihod od transakcija financiranja vrijednosnim papirima = prihod od osnovnih usluga transakcija financiranja vrijednosnim papirima + primjenjivi prihod od pomoćnih usluga.
            
            
               4.Ako trgovinski repozitorij nije poslovao tijekom cijele prethodne godine (n–1), njegov primjenjivi promet procjenjuje se na temelju formule utvrđene u stavku 3. ekstrapolacijom vrijednosti izračunanih za broj mjeseci tijekom kojih je trgovinski repozitorij poslovao u godini (n–1) na cijelu godinu (n–1). 
            
            
               Članak 3.
            
            
               Usklađivanje naknada
            
            
               Naknade koje ESMA zaračunava za svoje aktivnosti povezane s trgovinskim repozitorijima utvrđuje se tako da se izbjegne nastajanje značajnih manjkova ili viškova.
            
            
               Ako se značajni viškovi ili manjkovi učestalo pojavljuju, Komisija revidira iznos naknada. 
            
            
               POGLAVLJE II.
                  Naknade
            
            
               Članak 4.
            
            
               Vrste naknada
            
            
               1.Trgovinskim repozitorijima s poslovnim nastanom u Uniji koji podnose zahtjev za registraciju u skladu s člankom 5. stavkom 1. Uredbe (EU) 2015/2365 zaračunavaju se sljedeće vrste naknada:
            
            
               (a)naknade za registraciju i proširenje registracije u skladu s člankom 5.;
            
            
               (b)godišnje naknade za nadzor u skladu s člankom 6. 
            
            
               2.Trgovinskim repozitorijima s poslovnim nastanom u trećim zemljama koji podnose zahtjev za registraciju u skladu s člankom 19. stavkom 4. Uredbe (EU) 2015/2365 zaračunavaju se sljedeće vrste naknada:
            
            
               (a)naknade za registraciju i proširenje registracije u skladu s člankom 7. stavcima 1. i 2.;
            
            
               (b)godišnje naknade za nadzor za priznate trgovinske repozitorije u skladu s člankom 7. stavkom 3.
            
            
               Članak 5.
            
            
               Naknada za registraciju i naknada za proširenje registracije
            
         
         
            
               1.Naknada za registraciju koju plaćaju pojedini trgovinski repozitoriji koji podnose zahtjev odražava izdatke koji su potrebni za točnu ocjenu i pregled zahtjeva za registraciju ili proširenje registracije, uzimajući u obzir usluge koje će trgovinski repozitorij pružati, uključujući sve pomoćne usluge.
            
            
               2.Smatra se da trgovinski repozitorij nudi pomoćne usluge u bilo kojoj od sljedećih situacija:
            
            
               (a)ako izravno pruža pomoćne usluge; 
            
            
               (b)ako subjekt koji pripada istoj grupi kojoj pripada i trgovinski repozitorij pruža pomoćne usluge; 
            
            
               (c)ako pomoćne usluge pruža subjekt s kojim je trgovinski repozitorij sklopio dogovor o suradnji pri obavljanju usluga u okviru procesa trgovanja ili procesa poslije trgovanja ili poslovne linije. 
            
            
               3.Ako trgovinski repozitorij ne pruža pomoćne usluge iz stavka 2., smatra se da predmetni trgovinski repozitorij ima nizak očekivani ukupni promet te plaća naknadu za registraciju u iznosu od 65 000 EUR. 
            
            
               4.Ako trgovinski repozitorij pruža pomoćne usluge iz stavka 2., smatra se da trgovinski repozitorij ima visok očekivani ukupni promet te plaća naknadu za registraciju u iznosu od 100 000 EUR. 
            
            
               5.Ako je trgovinski repozitorij koji podnosi zahtjev za registraciju već registriran na temelju glave VI. poglavlja 1. Uredbe (EU) br. 648/2012, trgovinski repozitorij plaća naknadu za proširenje registracije u iznosu od:
            
            
               (a)50 000 EUR za trgovinske repozitorije koji pružaju pomoćne usluge iz stavka 2.;
            
            
               (b)32 500 EUR za trgovinske repozitorije koji imaju nizak očekivani promet i koji ne pružaju pomoćne usluge iz stavka 2.
            
            
               6.Ako trgovinski repozitorij koji još nije registriran na temelju Uredbe (EU) br. 648/2012 istodobno podnosi zahtjeve za registraciju na temelju Uredbe (EU) br. 648/2012 i Uredbe (EU) 2015/2365, trgovinski repozitorij u cijelosti plaća naknadu za registraciju na temelju Uredbe (EU) br. 648/2012 i naknadu za proširenje registracije na temelju stavka 5.
            
            
               7.U slučaju bitne promjene uvjeta za registraciju iz članka 5. stavka 4. Uredbe (EU) 2015/2365 zbog koje trgovinski repozitorij duguje višu naknadu za registraciju od one koju je početno platio na temelju stavaka 3., 4. i 5., trgovinskom se repozitoriju zaračunava razlika između početne plaćene naknade za registraciju i primjenjive više naknade za registraciju koja je posljedica te bitne promjene.
            
            
               Članak 6.
            
            
               Godišnje naknade za nadzor za registrirane trgovinske repozitorije i trgovinske repozitorije koji su proširili svoju registraciju 
            
            
               1.Registriranom trgovinskom repozitoriju zaračunava se godišnja naknada za nadzor.
            
            
               2.Ukupna godišnja naknada za nadzor i godišnja naknada za nadzor za predmetni trgovinski repozitorij za određenu godinu (n) izračunavaju se kako slijedi:
            
            
               (a)ukupna godišnja naknada za nadzor za određenu godinu (n) jednaka je procjeni izdataka povezanih s nadzorom aktivnosti trgovinskih repozitorija na temelju Uredbe (EU) 2015/2365, kako su uključeni u ESMA-in proračun za tu godinu;
            
            
               (b)godišnja naknada za nadzor trgovinskog repozitorija za određenu godinu (n) jednaka je ukupnoj godišnjoj naknadi za nadzor utvrđenoj na temelju točke (a), podijeljeno na sve trgovinske repozitorije registrirane u godini n–1, razmjerno njihovu primjenjivom prometu izračunanom na temelju članka 2. stavka 3.
            
            
               3.Trgovinski repozitorij koji podnosi zahtjev za registraciju ili proširenje registracije na temelju članka 5. stavka 5. Uredbe (EU) 2015/2365 ni u kojem slučaju ne plaća godišnju naknadu za nadzor manju od 30 000 EUR.
            
            
               Članak 7.
            
         
         
            
               Naknada za trgovinske repozitorije iz trećih zemalja
            
            
               1.Trgovinski repozitorij koji podnosi zahtjev za priznavanje na temelju članka 19. stavka 4. točke (a) Uredbe (EU) 2015/2365 plaća naknadu za priznavanje izračunanu kao zbroj sljedećih iznosa:
            
            
               (a)20 000 EUR; 
            
            
               (a)iznosa koji se dobiva tako da se iznos od 35 000 EUR podijeli na ukupan broj trgovinskih repozitorija iz iste treće zemlje koje je priznala ESMA ili koji su podnijeli zahtjev za priznavanje, ali još nisu priznati.
            
            
               2.Trgovinski repozitorij koji podnosi zahtjev za proširenje registracije na temelju članka 19. stavka 4. točke (b) Uredbe (EU) 2015/2365 plaća naknadu za priznavanje izračunanu kao zbroj iznosa od 10 000 EUR i iznosa izračunanog u skladu sa stavkom 1. točkom (b).
            
            
               3.Trgovinski repozitorij priznat u skladu s člankom 19. stavkom 3. Uredbe (EU) 2015/2365 plaća godišnju naknadu za nadzor u iznosu od 5 000 EUR. 
            
            
               POGLAVLJE III.
                  Uvjeti plaćanja i povrata iznosa
            
            
               Članak 8.
            
            
               Opći načini plaćanja
            
            
               1.Sve se naknade plaćaju u eurima. Plaćanja se izvršavaju kako je određeno u člancima 9., 10. i 11. 
            
            
               2.Za svako kašnjenje plaćanja zaračunava se dnevna kazna od 0,1 % iznosa duga.
            
            
               Članak 9.
            
            
               Plaćanje naknada za registraciju
            
            
               1.Naknada za registraciju iz članka 5. plaća se u cijelosti u trenutku kada trgovinski repozitorij podnosi zahtjev za registraciju na temelju članka 5. stavka 5. Uredbe (EU) 2015/2365.
            
            
               2.Ako trgovinski repozitorij povuče svoj zahtjev za registraciju prije nego što ESMA donese obrazloženu odluku o registraciji ili odbijanju registracije ili ako je registracija odbijena, ne izvršava se povrat naknada za registraciju 
            
            
               Članak 10.
            
            
               Plaćanje godišnjih naknada za nadzor
            
            
               1.Godišnja naknada za nadzor iz članka 6. za predmetnu godinu plaća se u dva obroka.
            
            
               Prvi obrok dospijeva 28. veljače te godine i iznosi pet šestina predviđene godišnje naknade za nadzor. Ako podaci o primjenjivom prometu izračunanom u skladu s člankom 2. u tom trenutku još nisu dostupni, izračun prometa temelji se na zadnjim dostupnim podacima o primjenjivom prometu na temelju članka 2.
            
            
               Drugi obrok dospijeva 31. listopada. Iznos drugog obroka jednak je godišnjoj naknadi za nadzor izračunanoj u skladu s člankom 6. umanjeno za iznos prvog obroka.
            
         
         
            
               2.ESMA trgovinskim repozitorijima šalje račune za uplate u obrocima najmanje 30 dana prije njihova datuma plaćanja.
            
            
               Članak 11.
            
            
               Plaćanje naknada za trgovinske repozitorije iz trećih zemalja
            
            
               1.Naknade za priznavanje iz članka 7. stavaka 1. i 2. plaćaju se u cijelosti u trenutku kada trgovinski repozitorij podnosi zahtjev za priznavanje na temelju članka 19. stavka 4. Uredbe (EU) 2015/2365. Za te se naknade ne izvršava povrat. 
            
            
               2.Svaki put kada trgovinski repozitorij iz treće zemlje podnese novi zahtjev za priznavanje na temelju članka 19. stavka 4. Uredbe (EU) 2015/2365, ESMA ponovno izračunava iznos iz članka 7. stavka 1. točke (b). 
            
            
               ESMA već priznatim trgovinskim repozitorijima iz iste treće zemlje izvršava jednaki povrat razlike između iznosa zaračunatog na temelju članka 7. stavka 1. točke (b) i iznosa koji proizlazi iz ponovnog izračuna. Ta se razlika vraća izravnim plaćanjem ili smanjenjem naknada koje se zaračunavaju sljedeće godine. 
            
            
               3.Godišnja naknada za nadzor za priznati trgovinski repozitorij dospijeva do kraja veljače svake godine. ESMA priznatom trgovinskom repozitoriju šalje račun za plaćanje najmanje 30 dana prije tog datuma. 
            
            
               Članak 12.
            
            
               Povrat iznosa nadležnim tijelima
            
            
               1.Samo ESMA može zaračunavati naknade trgovinskim repozitorijima za njihovu registraciju, proširenje registracije, nadzor i priznavanje na temelju ove Uredbe. 
            
            
               2.ESMA nadležnom tijelu izvršava povrat stvarnih troškova koji su nastali kao posljedica obavljanja zadaća na temelju Uredbe (EU) 2015/2365 i kao posljedica delegiranja zadaća na temelju članka 74. Uredbe (EU) br. 648/2012 i u skladu s člankom 9. stavkom 1. Uredbe (EU) 2015/2365.
            
            
               POGLAVLJE IV.
                  Prijelazne i završne odredbe
            
            
               Članak 13.
            
            
               Izračun privremenih naknada za nadzor
            
            
               1.Ako obveza izvješćivanja iz članka 4. stavka 1. Uredbe (EU) 2015/2365 u skladu s člankom 33. stavkom 2. točkom (a) te Uredbe počinje u godini nakon registracije trgovinskog repozitorija na temelju članka 5. stavka 5. Uredbe (EU) 2015/2365, trgovinski repozitorij u godini svoje registracije plaća privremenu naknadu za nadzor izračunanu u skladu s dijelom 1. Priloga.
            
            
               2.Ako obveza izvješćivanja iz članka 4. stavka 1. Uredbe (EU) 2015/2365 u skladu s člankom 33. stavkom 2. točkom (a) te Uredbe počinje u prvih šest mjeseci godine registracije trgovinskog repozitorija na temelju članka 5. stavka 5. Uredbe (EU) 2015/2365, trgovinski repozitorij u godini svoje registracije plaća privremenu naknadu za nadzor izračunanu u skladu s dijelom 2. Priloga.
            
            
               3.Ako obveza izvješćivanja iz članka 4. stavka 1. Uredbe (EU) 2015/2365 u skladu s člankom 33. stavkom 2. točkom (a) te Uredbe počinje u posljednjih šest mjeseci godine registracije trgovinskog repozitorija na temelju članka 5. stavka 5. Uredbe (EU) 2015/2365, trgovinski repozitorij u godini svoje registracije plaća privremenu naknadu za nadzor izračunanu u skladu s dijelom 3. Priloga.
            
            
               Članak 14.
            
            
               Plaćanje naknada za registraciju i naknada za trgovinske repozitorije iz trećih zemalja u 2019.
            
            
               1.Trgovinski repozitoriji koji u 2019. podnesu zahtjev za registraciju na temelju članka 5. stavka 5. Uredbe (EU) 2015/2365 plaćaju u cijelosti naknadu za registraciju iz članka 6. u roku od 30 dana od stupanja na snagu ove Uredbe ili na dan podnošenja zahtjeva za registraciju, ovisno o tome koji je datum kasniji.
            
         
         
            
               2.Trgovinski repozitoriji iz trećih zemalja koji u 2019. podnesu zahtjev za priznavanje na temelju članka 19. stavka 4. Uredbe (EU) 2015/2365 plaćaju u cijelosti naknadu za priznavanje iz članka 7. stavaka 1. ili 2., ovisno o tome što je primjenjivo, u roku od 30 dana od stupanja na snagu ove Uredbe ili na dan podnošenja zahtjeva, ovisno o tome koji je datum kasniji.
            
            
               3.Trgovinski repozitoriji iz trećih zemalja priznati u 2019. na temelju članka 19. stavka 3. Uredbe (EU) 2015/2365 plaćaju u cijelosti godišnju naknadu za nadzor u skladu s člankom 7. stavkom 3. za 2019. u roku od 60 dana od stupanja na snagu ove Uredbe ili u roku od 30 dana nakon što je ESMA obavijestila trgovinski repozitorij o odluci o priznavanju iz članka 19. stavka 7. Uredbe (EU) 2015/2365, ovisno o tome koji je datum kasniji. 
            
            
               Članak 15.
            
            
               Godišnja naknada za nadzor za 2020. za trgovinske repozitorije koji su registrirani 2019. ili im je u 2019. proširena registracija
            
            
               1.Naknada za nadzor trgovinskog repozitorija za 2020. jednaka je ukupnoj godišnjoj naknadi za nadzor utvrđenoj na temelju članka 6. stavka 2. točke (a) podijeljeno na sve trgovinske repozitorije registrirane 2019., razmjerno s primjenjivim prometom izračunatim na temelju stavka 2.
            
            
               2.Za potrebe izračuna godišnje naknade za nadzor za 2020. u skladu s člankom 6. za trgovinski repozitorij registriran u 2019. na temelju članka 5. stavka 5. Uredbe (EU) 2015/2365, primjenjivi promet trgovinskog repozitorija zbroj je sljedećih iznosa 
            
            
               –prihoda ostvarenih od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima u razdoblju od 1. siječnja 2020. do 30. lipnja 2020. i 
            
            
               –primjenjivih prihoda od pomoćnih usluga trgovinskog repozitorija u skladu s člankom 2. stavcima 1. i 2. u razdoblju od 1. siječnja 2020. do 30. lipnja 2020. 
            
            
               podijeljenih sa zbrojem 
            
            
               –ukupnih prihoda ostvarenih od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima u razdoblju od 1. siječnja 2020. do 30. lipnja 2020. koje su ostvarili svi registrirani trgovinski repozitoriji i 
            
            
               –primjenjivih prihoda od pomoćnih usluga u skladu s člankom 2. stavcima 1. i 2. u razdoblju od 1. siječnja 2020. do 30. lipnja 2020. koje su ostvarili svi registrirani trgovinski repozitoriji. 
            
            
               3.Godišnja naknada za nadzor za 2020. za trgovinske repozitorije registrirane u 2019. plaća se u dva obroka.
            
            
               Prvi obrok dospijeva 28. veljače 2020. i jednak je naknadi za registraciju koju je trgovinski repozitorij platio u 2019. na temelju članka 5.
            
            
               Drugi obrok dospijeva 31. listopada 2020. Iznos drugog obroka jednak je godišnjoj naknadi za nadzor izračunanoj u skladu sa stavkom 1. umanjeno za iznos prvog obroka. 
            
            
               Ako je iznos koji je trgovinski repozitorij platio u prvom obroku veći od godišnje naknade za nadzor izračunane u skladu sa stavkom 1., ESMA trgovinskom repozitoriju izvršava povrat razlike između iznosa plaćenog u prvom obroku i godišnje naknade za nadzor izračunane u skladu sa stavkom 1.
            
            
               4.ESMA trgovinskim repozitorijima registriranima u 2019. šalje račune za uplatu godišnje naknade za nadzor u obrocima za 2020. najmanje 30 dana prije datuma plaćanja.
            
            
               5.Kada revidirani financijski izvještaji za 2020. postanu dostupni, trgovinski repozitoriji registrirani u 2019. obavješćuju ESMA-u o svakoj promjeni primjenjivog prometa izračunanog u skladu sa stavkom 2., koja proizlazi iz razlike između konačnih podataka za razdoblje od 1. siječnja 2020. do 30. lipnja 2020. i privremenih podataka korištenih za izračun na temelju stavka 2. 
            
            
               Trgovinskim repozitorijima zaračunava se razlika između stvarno uplaćene godišnje naknade za nadzor za 2020. na temelju stavka 1. i godišnje naknade za nadzor za 2020. koja se plaća zbog svake promjene primjenjivog prometa iz prvog podstavka. 
            
            
               ESMA šalje račun za svaku dodatnu uplatu iz prethodnih podstavaka najmanje 30 dana prije predmetnog datuma plaćanja.
            
            
               Članak 16.
            
         
         
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 13.12.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Dostupno na poveznici 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Vidjeti Delegiranu uredbu Komisije (EU) br. 1003/2013 u vezi s naknadama koje ESMA zaračunava trgovinskim repozitorijima, SL 2013. L 279, 19.10.2013., str. 4.
               
               
                  
                     (3)
                  
                        Vidjeti Delegiranu uredbu Komisije (EU) br. 1003/2013 u vezi s naknadama koje ESMA zaračunava trgovinskim repozitorijima, SL 2013. L 279, 19.10.2013., str. 4.
               
               
                  
                     (4)
                  
                        Uredba (EZ) br. 1060/2009 o agencijama za kreditni rejting, SL L 302, 17.11.2009., str. 2.
               
               
                  
                     (5)
                  
                        Analiza troškova i koristi nacrta tehničkih standarda povezanih s transakcijama financiranja vrijednosnim papirima koju je provelo društvo Europe Economics priložena je Završnom izvješću ESMA-e o tehničkim standardima na temelju SFTR-a. Vidjeti odjeljak 19.3 na 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
               
               
                  
                     (6)
                  
                        SL L 337, 23.12.2015., str. 1. 
               
               
                  
                     (7)
                  
                        Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.)
               
               
                  
                     (8)
                  
                        Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).
               
            
      
    ---documentbreak--- 
      
         
         
            
               PRILOG
            
            
               PRIVREMENE NAKNADE TIJEKOM PRVE GODINE
            
            
               Dio 1.
            
            
               Privremena naknada za nadzor za godinu registracije trgovinskog repozitorija, ako obveza izvješćivanja počinje u godini koja slijedi
            
            
               1.Privremena naknada za nadzor trgovinskog repozitorija niža je od sljedećeg:
            
            
               (a)naknade za registraciju trgovinskog repozitorija koja dospijeva u skladu s člankom 5. ove Uredbe;
            
            
               (b)naknade za registraciju trgovinskog repozitorija koja dospijeva u skladu s člankom 5. ove Uredbe pomnoženo s omjerom radnih dana u razdoblju od datuma registracije do kraja godine i 150 radnih dana. 
            
            
               Taj se izračun provodi na sljedeći način:
            
            
               Privremena naknada za nadzor trgovinskog repozitorija = Min (naknada za registraciju, naknada za registraciju * koeficijent)
            
            
               Koeficijent = Radni dani pod nadzorom u godini 1 
            
            
               150
            
            
               2.Privremena naknada za nadzor plaća se u cijelosti u roku od 60 dana od stupanja na snagu ove Uredbe ili u roku od 30 dana nakon obavijesti iz članka 8. stavka 1. Uredbe (EU) 2015/2365, ovisno o tome koji je datum kasniji.
            
            
               Dio 2.
            
            
               Privremena naknada za nadzor za godinu registracije trgovinskog repozitorija, ako obveza izvješćivanja počinje tijekom prvih šest mjeseci iste godine
            
            
               1.Privremena naknada za nadzor trgovinskog repozitorija jednaka je ukupnoj godišnjoj naknadi za nadzor utvrđenoj na temelju članka 6. stavka 2. točke (a) ove Uredbe podijeljeno na sve trgovinske repozitorije registrirane te godine, razmjerno primjenjivom prometu izračunanom na temelju stavka 2.  
            
            
               2.Za potrebe izračuna privremene naknade za nadzor primjenjivi promet trgovinskog repozitorija zbroj je iznosa 
            
            
               –prihoda ostvarenih od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima u razdoblju od 1. siječnja do 30. lipnja godine u kojoj je trgovinski repozitorij registriran i  
            
            
               –primjenjivih prihoda od pomoćnih usluga trgovinskog repozitorija u skladu s člankom 2. stavcima 1. i 2. ove Uredbe, ovisno o tome što je primjenjivo, u razdoblju od 1. siječnja do 30. lipnja godine u kojoj je trgovinski repozitorij registriran 
            
            
               podijeljeno s ukupnim prihodima ostvarenima od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima i primjenjivim prihodima od pomoćnih usluga svih registriranih trgovinskih repozitorija u skladu s člankom 2. stavcima 1. i 2. ove Uredbe, ovisno o tome što je primjenjivo, u razdoblju od 1. siječnja do 30. lipnja te godine.
            
         
         
            
               3.Privremena naknada za nadzor plaća se u dva obroka.
            
            
               Prvi obrok dospijeva 30 dana nakon obavijesti iz članka 8. stavka 1. Uredbe (EU) 2015/2365 i jednak je naknadi za registraciju trgovinskog repozitorija na temelju članka 5. ove Uredbe.
            
            
               Drugi obrok dospijeva 31. listopada. Iznos drugog obroka jednak je iznosu privremene naknade za nadzor izračunane u skladu sa stavkom 1., umanjeno za iznos prvog obroka. 
            
            
               Ako je iznos koji je trgovinski repozitorij platio u prvom obroku veći od privremene naknade za nadzor izračunane u skladu sa stavkom 1., ESMA trgovinskom repozitoriju nadoknađuje razliku između iznosa plaćenog u prvom obroku i privremene naknade za nadzor izračunane u skladu sa stavkom 1.
            
            
               4.Kada revidirani financijski izvještaji za godinu registracije postanu dostupni, trgovinski repozitoriji obavješćuju ESMA-u o svakoj promjeni primjenjivog prometa izračunanog u skladu sa stavkom 1. koja proizlazi iz razlike između konačnih podataka za razdoblje od 1. siječnja do 30. lipnja i privremenih podataka korištenih za izračun na temelju stavka 1.
            
            
               Trgovinskim repozitorijima zaračunava se razlika između stvarno uplaćene godišnje naknade za nadzor za godinu registracije na temelju stavka 3. i godišnje naknade za nadzor za godinu registracije koja se plaća zbog svake promjene primjenjivog prometa iz prvog podstavka.
            
            
               5.Ne dovodeći u pitanje stavke od 1. do 4., privremena naknada za nadzor ne smije biti manja od 15 000 EUR.
            
            
            
               Dio 3.
            
            
               Privremena naknada za nadzor za godinu registracije trgovinskog repozitorija, ako obveza izvješćivanja počinje tijekom posljednjih šest mjeseci iste godine
            
            
               1.Privremena naknada za nadzor trgovinskog repozitorija jednaka je iznosu ukupne naknade za nadzor utvrđene na temelju članka 6. stavka 2. točke (a) ove Uredbe, podijeljeno na sve trgovinske repozitorije, razmjerno omjeru naknade za registracije koju je trgovinski repozitorij platio ESMA-i i ukupnih naknada za registraciju koje su svi trgovinski repozitoriji te godine platili ESMA-i. 
            
            
               2.Naknada utvrđena na temelju stavka 1. dospijeva 30 dana nakon obavijesti iz članka 8. stavka 1. Uredbe (EU) 2015/2365.